
О Б Я В Л Е Н И Е
за допълнителен прием на документи за съдебни заседатели за Районен съд – Видин, 
за мандат 2027 – 2030 година
I. С оглед попълване списъка за съдебни заседатели към Районен съд – Видин за мандат 2027 – 2030 и с оглед непопълнен до настоящия момент брой съдебни заседатели, изискуеми за предлагане пред Районен съд – Видин от Община Видин и на основание чл.68, ал.1 от Закона за съдебната власт, Временната комисия за предложения за избор на съдебни заседатели при Районен съд – Видин към Общински съвет - Видин, обявява допълнителен Прием на документи за съдебни заседатели за Районен съд – Видин за мандат 2027 – 2030, считано от 21.10.2026г. до 02.11.2026г. /включително/
II. Кандидати за съдебни заседатели, трябва да са дееспособни български граждани и да отговарят на следните изисквания: 
1. да са на възраст от 21 до 68 години;
2. да имат настоящ адрес в Община Видин, попадаща в рамките на съдебния район на Районен съд - Видин;
3. да имат завършено най-малко средно образование;
4. да не са осъждани за умишлено престъпление, независимо от реабилитацията;
5. да не страдат от психически заболявания.
III. Съдебен заседател не може да бъде лице, което:
1. е съдебен заседател в друг съд;
2. е общински съветник от съдебния район за който е избран;
3. участва в ръководството на политическа партия, коалиция или организация с политически цели;
4. работи в съд, прокуратура, следствени органи, Министерството на вътрешните работи или в други органи от системата за национална сигурност, намиращи се в съдебния район за който е избран.
IV. Кандидатите за съдебни заседатели подават в Общински съвет - Видин следните документи:
1. Подробна автобиография, подписана от кандидата;
2. Нотариално заверено копие от диплома за завършено образование;
3. Медицинско удостоверение, че лицето не страда от психическо заболяване;
4. Данни за контакт на две лица, към които общинският съвет да се обръща за препоръки;
5. Мотивационно писмо;
6. Декларация – писмено съгласие по чл.68, ал.3, т.7 от ЗСВ.
7. Декларация за липса на обстоятелствата по чл.67, ал.3 от ЗСВ.
8. Декларация по чл.69, ал.2 от ЗСВ; 
9. Документ за извършена проверка по реда на Закона за достъп и разкриване на документите и за обявяване на принадлежност на български граждани към Държавна сигурност и разузнавателните служби на Българската народна армия, ако са родени преди 16 юли 1973 г. (Заявленията могат да се подават лично или по пощата на адрес: София 1000, ул. “Врабча” № 1, както и на следния електронен адрес: info@comdos.bg
V. Обстоятелството по чл.67, ал.1, т.4 от ЗСВ, че кандидатът не е осъждан за умишлено престъпление, независимо от реабилитацията, се установява служебно от комисията.
VI. Списъкът на допуснатите до участие кандидати, заедно с техните автобиографии, мотивационни писма, препоръки и документи по чл.68, ал.3, т.9 от ЗДВ се публикуват на интернет страницата на Общински съвет - Видин най-малко 14 дни преди датата на изслушването по чл.68а от ЗСВ.
VII. Най-малко 10 на сто от лицата, които се включват в списъка, трябва да са с квалификация в областта на педагогиката, психологията и социалните дейности.
VIII. ДОКУМЕНТИТЕ на кандидатите СЕ ПРИЕМАТ В ДЕЛОВОСТВОТО на Община Видин, всеки работен ден от 9.00 до 17.00 часа, в срок до 02.11.2026г., включително.
Временната комисия има следните задачи:
1. Проверява окомплектованото на документите на всеки един кандидат.
2. Комисията изслушва всеки от допуснатите кандидати в публично заседание, като всеки член на общинския съвет може да задава въпроси.
3. Не по-късно от три работни дни преди изслушването юридически лица с нестопанска цел, определени за извършване на общественополезна дейност, могат да представят на общинския съвет становища за кандидата, включващи и въпроси, които да му бъдат поставяни. Анонимни становища и сигнали не се разглеждат.
4. Комисията съставя доклад за протичане на изслушването, който се предоставя на Общинския съвет в 7-дневен срок преди гласуването и се публикува на страницата на Общинския съвет в интернет заедно с протокола от изслушването.

